**Frumoasa mea prinţesă cam zăludă\***

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când dorul meu se tânguia pe vers,

Frumoasa mea prinţesă cam zăludă,

Dorind ca nimeni să nu te audă,

Te-ai reîntors tiptil din univers.

Am încropit grăbit cuvintele-ad-hoc,

Ţi-am fulgerat privirea cu uimire,

Am amuţit, am râs-plângând iubire,

Iar timpul nostru s-a oprit pe loc.

Clipe ferice au reclădit trecutul,

S-au succedat uimite de tandreţea

Sărutului avid, ce-şi etala fineţea

Pe trupul tău încetul cu încetul.

Comorile ascunse în surâsu-ţi

Luceau din perlele neşlefuite încă,

Chemându-mă în marea cea adâncă

Din trupul tău robit de tine însuţi.

Frumoasa mea prinţesă cam zăludă,

Încă m-alergi prin ploaia de cuvinte,

Iubirea ta idilică nu se dezminte,

De dorul meu, eşti tot mereu flămândă.

\*zăludă = naivă ( DEX online.ro )